**Odborný výcvik v Pradlenke**

Tak ako väčšina škôl aj my v Odbornom učilišti na Dúbravskej ceste 1 v Bratislave sa snažíme hľadať miesta pre odborný výcvik žiakov nielen v našich dielňach, ale aj v prevádzkach mimo školy. Naši zdravotne znevýhodnení žiaci tam nielen zdokonaľujú svoje manuálne zručnosti, ale snažíme sa ich viesť aj k socializácii, adaptácii na ľudí a prostredie mimo školy, teda snažíme sa im už počas štúdia pomôcť pri začleňovaní do spoločnosti, aby sa naučili riešiť rôzne životné situácie sami. Niektoré rodiny sa nachádzajú vo finančnej núdzi. Týmto rodinám sa snažíme pomôcť aspoň tak, že ich dieťa môže vykonávať odborný výcvik v mieste bydliska alebo v jeho blízkosti.

Podobne je to aj v učebnom odbore služby a domáce práce. Tento odbor v sebe zahŕňa prácu v kuchyni, prácu chyžnej i krajčírky. Prácu si spestrujeme aj sezónnymi aktivitami, každoročne napríklad pečieme vianočné oblátky.

Väčšina žiakov druhého a všetci žiaci tretieho ročníka vykonávajú odborný výcvik mimo školy. Podobne je to aj s našou žiačkou, ktorá vykonáva odborný výcvik v práčovni Pradlenka v pekne zrekonštruovanej budove z čias Pálffyho v Lozorne. Dohodli sme sa, že si vyskúša prácu v práčovni a koncom septembra aj nastúpila. Spočiatku to bolo pre ňu veľmi ťažké a namáhavé, ale aj vďaka obetavým ľuďom v práčovni túto prácu zatiaľ bez väčších problémov zvláda.

Vďaka ochote majiteľky prevádzky sme sa mohli prísť pozrieť aj s ostatnými žiakmi a uvidieť na vlastné oči, akú náročnú prácu vykonávajú zamestnanci v práčovni. Veľmi ochotne nás previedla všetkými pracovnými priestormi a vysvetlila prácu pri jednotlivých strojoch a zariadeniach (mangeľ, sušička...). Na záver nás čakalo veľmi milé a príjemné prekvapenie v podobe perníčkov od pani majiteľky.

Chceme sa poďakovať za ľudský, citlivý prístup a za príkladnú spoluprácu medzi školou a prevádzkou Pradlenka. Sme radi, že na svete stále existujú ľudia, ktorí nezatvárajú dvere pred našimi znevýhodnenými žiakmi a radi ich príjmu medzi seba, do svojho kolektívu.

Ľubica Kresanová, majsterka odbornej výchovy